# Grup Serhs

El Grup Serhs, fundat com a societat cooperativa el 1975 amb el nom de Serveis Mancomunats d'Hosteleria i Similars, és un grup empresarial català, considerat el primer grup turístic de Catalunya. El constitueixen un conjunt de 40 empreses i treballa en sectors com el turístic, l'hostaleria, la restauració i les col·lectivitats. Actualment el Grup SERHS és una societat anònima, amb una mitjana de 2.500 treballadors i 1.400 socis, el 40% dels quals són treballadors o familiars de treballadors. La seva activitat té lloc principalment a Catalunya, tot i que és present a tot l'arc mediterrani peninsular, Andalusia, Les Canàries i Brasil.

## Història
### Inicis

L'empresa Serveis Mancomunats d'Hosteleria i Similars (SERHS) va néixer l'any 1975 a Calella, com a iniciativa d'un grup de disset petits empresaris del ram de l'hostaleria. La Crisi del petroli del 1973 i la celebració de la Copa del Món de Futbol de 1970 van provocar una forta reducció de visitants anglesos i alemanys al Maresme a principis dels 70. Per fer front a aquesta situació i preveure'ns de similars, 17 empresaris de la zona van associar-se i crear una cooperativa de serveis, idea impulsada pels industrials Ramon Bagó, Josep Janer i Cristóbal Villegas, amb un capital inicial de 850.000 pessetes. Amb els anys, l'empresa va anar creixent i va anar diversificant progressivament les seves operacions, incorporant-ne de noves en el sector de l'hostaleria, la restauració i les col·lectivitats: hotels, restaurants, bars, hospitals, escoles, centres d'oci, esportius o geriàtric, entre d'altres. Amb els anys, es va modificar la personalitat jurídica de l'empresa, complementant la fórmula jurídica cooperativa inicial amb la creació de diverses societats filials, establertes com a societats limitades i societat anònimes, esdevenint l'actual Grup SERHS.

### Expansió

El projecte es va continuar expandint, i l'any 1999 ja facturaven més de 30.000 milions de pessetes. L'any 2000 el Grup, amb l'absorció de Distribucions Gili de Reus, va ampliar la seva presència en el sector de distribució d'aliments. En l'àmbit del turisme aquell mateix any, en aliança amb Tropikal Tours, va obtenir la representació de 450 operadors, aconseguint presència a Balears, Costa del Sol, Canàries i Andorra i aconseguint contractacions per centenars de milers de turistes. L'any següent, 2001, la presència en aquest sector es reforçava amb la compra del 60% del grup turístic Tívoli passant a augmentar considerablement el seu volum de facturació.
L'any 2000 el grup va iniciar la compra de masies a l'interior de Catalunya (Sant Hilari Sacalm, Cardona, Arnes) per destinar-les al turisme d'interior sota la marca de "Vilars Rurals". En col·laboració amb el Grup Soler, va dotar de sistemes de gestió i estalvi energètic basats en la biomassa.

### Internacionalització

El 2004 l'empresa va facturar 352 milions d'euros i va començar l'expansió del negoci per Europa i el Marroc. L'empresa va continuar creixent i el 2011 tenia una plantilla de 2.863 empleats i 1.500 socis, la majoria empleats.
El 2012 l'Oficina Antifrau de Catalunya va obrir una causa judicial, coneguda com el Cas Bagó, on s'investigava una possible relació fraudulenta del grup amb el Consell Comarcal del Maresme i amb Badalona Serveis Assistencials. La causa fou arxivada per manca de proves. L'estiu de 2016 es faria públic que la causa hauria format part d'una suposada conxorxa duta a terme des de la mateixa oficina antifrau i el Ministre de l'Interior Espanyol, en el que es coneix com a Cas Fernández Díaz.
El 2015 l'empresa va anunciar la seva intenció d'implantar-se en el mercat xinès i en el sud-est asiàtic, com una estratègia a mitjà termini. El mateix any el Grup va complir 40 anys des de la seva fundació, arribant als prop de 500M d'euros de facturació.

### Reunificació del negoci

La tardor de 2015 el Grup va iniciar un procés de reunificació de les empreses que l'integraven. Al mes d'octubre, l'empresa va anunciar que unificaria totes les deu empreses que operaven sota el paraigües del nom SERHS Distribució, amb l'objectiu de guanyar volum i eficiència, creant una sola empresa, segons va anunciar Igor Onandía, el director general de Serhs Distribució. Dos mesos, després, el desembre també va fusionar la seva divisió hotelera i turisme, amb Josep Maria Bagudà al capdavant, conformant una nova divisió de negoci, SERHS Tourism & Hotels.
L'any 2016 el grup va inaugurar una cuina d'alt rendiment a Mataró, amb una capacitat de producció de 2,5 milions de kg. La planta està adaptada per elaborar més de 400 referències.

## Organització

Actualment SERHS s'estructura en 4 divisions de negoci:
* SERHS Distribució: distribució de begudes, alimentació, productes de neteja, frescos i congelats, cafè, fruita i verdura per a hoteleria, restauració i col·lectivitats.
* SERHS Tourism & Hotels: intermediació turística, gestió hotelera i serveis de consultoria a l'hotel.
* SERHS Food: restauració integral en els àmbits com la sanitat, l'educació, les universitats, els centres esportius, parcs temàtics o centres penitenciaris entre d'altres.
* SERHS Serveis: projectes i equipaments, assegurances, administració i finances, noves tecnologies i aplicacions informàtiques.

## Premis i reconeixements

* 2001 — Placa d'Honor del Turisme de Catalunya
* 2003 — Placa al Mèrit Turístic en la seva categoria d'or, guardó aprovat l'agost de 2003 en Consell de Ministres presidit per Rei d'Espanya
* 2005 — Premi Príncep Felip a l'Excel·lència Empresarial.
* 2005 — Premi Pimes 2005

## Referències

* 1 2 3 Palarea, Jordi «El holding turístico que nació de una cooperativa» (pdf) (en castellà). La Vanguardia, 28 octubre 2000 (2000-10-28) [Consulta: 16 juliol 2015].
* ↑ T.M. «Serhs confirma que comprarà accions de Spanair conjuntament amb altres socis de Femcat». El Punt (camp de Tarragona), 27 març 2009 (2009-03-27), pàg. 22.
* ↑ Lucio, Mamen «Grup Serhs, de cooperativa a gran corporación empresarial». Cinco Días, 21-11-2005.
* ↑ «Grupo Serhs alcanza un capital social de 100 M €» (en castellano). Hosteltur, 10-10-2014.
* ↑ «Llibre blanc de l'economia social a Catalunya». web. Generalitat de Catalunya. [Consulta: 13 juliol 2015].
* 1 2 «Serhs gestiona más de cinco millones de estancias turísticas». El País, 01-12-2000.
* ↑ «Grupo Serhs compra el 60% de Tívoli». El País, 03-10-2001.
* 1 2 «Los 10 mejores proyectos en España de rehabilitación sostenible de hoteles». La Vanguardia, 22-02-2015.
* ↑ «Serhs invertirá 6.000 millones en diez hoteles masía en Cataluña». El País, 01-12-2000.
* ↑ «Los Vilars Rurals, primeros hoteles especializados en familias con bebés de Europa.» (en esp), 10-11-2015.
* ↑ Lucio, Mamen «Grup Serhs, de cooperativa a gran corporación empresarial». Cinco Días, 21-11-2005 [Consulta: 14 juliol 2015].
* ↑ «Cesc Fàbregas se destapa como accionista del grupo turístico Serhs». Expansión, 24-06-2011 [Consulta: 14 juliol 2015].
* ↑ García, Jesus «El fiscal no ve delito en las adjudicaciones a Bagó, pero sí numerosas irregularidades». El País, 12-03-2014 [Consulta: 27 juny 2014].
* ↑ «El director d'Antifrau diu que Ramon Bagó i el grup Serhs van gestionar diners públics en benefici propi». ACN, 22-07-2013. Arxivat de l'original el 7 de novembre 2014 [Consulta: 27 juny 2014].
* ↑ «Serhs Tourism abrirá mercado en China y sureste asiático». Europa Press, 22-02-2015 [Consulta: 14 juliol 2015].
* ↑ «Grupo Serhs: 40 años generando riqueza en Cataluña» (en castellano). Hosteltur, 23-07-2016.
* ↑ Gastesi, Aintzane «Serhs Distribució fusiona les deu filials per guanyar musculatura» (paper). La Vanguardia, 14-10-2015, p. 56 [Consulta: 17 octubre 2015].
* ↑ Aymerich, Ramon «Serhs es reorganitza per créixer en el sector turístic». La Vanguardia, 03-12-2015, pàg. 78 [Consulta: 11 desembre 2015].
* ↑ «SERHS Food instala su Cocina de Alto Rendimiento en Mataró» (en esp). La Vanguardia, 12-03-2016.
* ↑ Trindade, Gabriel «Serhs lleva el área de restauración colectiva a una nueva sede en Mataró». Expansión, 14-03-2017.
* 1 2 3 Grup Serhs, Qui som? Arxivat 2013-09-02 a Wayback Machine.
* ↑ «El Grup Serhs, guardonat per la seva tasca a favor de la normalització lingüística». El Punt, 06-05-2005 [Consulta: 13 juliol 2015]. Arxivat 3 de març 2016 a Wayback Machine. «Còpia arxivada». Arxivat de l'original el 2016-03-03. [Consulta: 13 juliol 2015].

## Enllaços externs

* Grup Serhs